Bazar Malih proizvođača hrane u Novom Pazaru
2024-06-23 10:00 - 16:00 (Europe/Belgrade)
Udruženje Mali proizvođači hrane u Srbiji u partnerstvu sa Regionalnom razvojnom agencijom Sandžaka SEDA, Turističkom organizacijom Novi Pazar i Projektom Velika mala privreda organizuje prvi Bazar Malih proizvođača hrane u Novom Pazaru u nedelju 23. juna, u periodu od 10:00 do 16:00 na šetalištu kod Sebilja.
Na Bazaru će izlagati 20 malih proizvođača hrane iz cele Srbije, uključujući lokalne proizvođače iz Novog Pazara i okoline. Događaj će biti propraćen i akustičnom muzikom. U prethodne tri godine, udruženje Mali proizvođači hrane u Srbiji organizovalo je preko 20 bazara širom Srbije na kojima je učestvovalo preko 100 malih proizvođača hrane. Organizacija bazara u Novom Pazaru realizuje se u okviru Akademije malih proizvođača, koju udruženje Mali proizvođači hrane u Srbiji sprovodi uz podršku Projekta Velika mala privreda koji finansira USAID, a realizuje ACDI/VOCA.
Ukoliko ste ljubitelj hrane i koncepta malih proizvođača, pozivamo vas da dođete na Bazar,probate i kupite domaće kvalitetne proizvode od malih proizvođača i na taj način podržite
mnogobrojne porodice iz naše zemlje koje se bave zanatskom proizvodnjom hrane.
Mali proizvođači hrane u Srbiji je platforma koja povezuje male proizvođače hrane sa kupcima i omogućava im oglašavanje, plasman i prodaju proizvoda u većim gradovima u Srbiji, dok sa druge strane kupci na platformi imaju priliku da dođu do kvalitetnijih namirnica, kao i da svoje utiske o proizvođačima prenesu i drugima. Na Male proizvođače se već sada mogu registrovati postojeći proizvođači hrane koji žele da svoje proizvode plasiraju bazi od preko 150.000 kupaca i ljubitelja domaće hrane.
Udruženje se bavi podrškom i promocijom koncepta malih proizvođača kroz različite vidove edukacije i organizaciju različitih događaja.
Dobro došli!
Za sva dodatna pitanja, u vezi Akademije i članstva u udruženju, možete se javiti na kontakt telefon udruženja 0611136076 ili pisati na mejl kontakt@maliproizvodjaci.rs
